Banaanikärpänen
Vaikka banaanikärpänen on tavallinen vieras suomalaisissakin kodeissa, se ei pysty talvehtimaan Suomessa vaan kanta on riippuvainen Baltian maista saapuvista ja kauppojen hedelmien mukana tulevista yksilöistä. Ravinnokseen mahlakärpäslajit imevät käymistilassa olevia nesteitä, esimerkiksi hedelmien mehua ja mahlaa. Toukat elävät esimerkiksi mahlassa tai maahan pudonneissa marjoissa ja hedelmissä syöden nesteitä sekä hiivoja ja muita mikro-organismeja.
Porkkanakemppi
Porkkanakemppi ("Trioza apicalis") on Suomessa porkkanan hankalin hyönteistuholainen. Se on aikuisena noin kolme millimetriä pitkä vihreä tai porkkanankeltainen pitkäsiipinen hyönteinen. Sen etusiivet ovat suuret ja läpikuultavat. Porkkanakempin talvehtineet aikuiset ovat ensin keväällä porkkanankeltaisia, mutta muuttuvat vihreiksi imettyään ravintoa kasveista. Porkkanakempin munat ovat valkoisia sukkulanmallisia ja alle millin mittaisia. Munista kuoriutuvat toukat ovat soikeita, litteitä, keltaisia ja lähes liikkumattomia. Täysikokoisina toukat ovat 1,7–2,1 mm pitkiä. Aikuinen porkkanakemppi talvehtii kuusen oksilla neulasten tyvellä ja saapuu porkkanapelloille usein kesäkuun puolivälissä.